Насамрэч, адну са сваіх галоўных задач Гомельскі абласны цэнтр тэхнічнай творчасці бачыць у выпрацоўцы прафесійных навыкаў і вызначэнні з выбарам будучага месца навучання і працы выхаванцаў. А таму ўдзел у спаборніцтвах самага рознага ўзроўню ставіцца ў прыярытэт. Так, актыўнае развіццё спектра адукацыйных паслуг цэнтра ў галіне інавацыйных тэхналогій дае магчымасць яго выхаванцам прымаць удзел у абласных і рэспубліканскіх конкурсах прафесійнага майстэрства сярод навучэнцаў устаноў агульнай сярэдняй і дадатковай адукацыі дзяцей і моладзі JuniorSkills у кампетэнцыях “Протатыпаванне”, “Мабільная робататэхніка”, “Прамысловая робататэхніка”, “Тэхналогіі беспілотных лятальных апаратаў”, “Інжынерны дызайн САПР”. Значную ролю ў падрыхтоўцы юнакоў і дзяўчат да спаборніцтваў адыгрываюць заняткі ў вучэбных лабараторыях. Вынікі, якія паказваюць выхаванцы цэнтра, — добры доказ таго, што педагагічны калектыў установы рухаецца ў правільным кірунку. Так, у нядаўнім ХVIII Абласным конкурсе навукова-тэхнічнай творчасці навучэнцаў “ТэхнаІнтэлект” каманда абласнога Цэнтра тэхнічнай творчасці заняла першае месца, абышоўшы 25 іншых каманд з усяго рэгіёна. А таксама чарговы раз выхаванцы Алены Георгіеўны занялі два з трох магчымых прызавыя месцы ў секцыі “Радыёэлектроніка, электратэхніка і энергетыка”.